《峡路十韵》
宋代·唐庚

上马复下马，羸躯不暂停。铃声今古道，柳色短长亭。

乱石波翻雪，洪崖岫破青。羊归沿绝壁，鹿饮入寒汀。

两岸浑遮月，中天略见星。云来通玉垒，江去背沧溟。

春少花难折，霜多叶易零。爱山犹著物，畏栈未忘形。

事业知安在，艰危已备经。宦游方此始，何日遂鸿冥。

作者简介：唐庚，1070年～1120年在世，北宋诗人。字子西，人称鲁国先生。眉州丹棱（今属四川眉山市丹棱县）唐河乡人。哲宗绍圣（一○九四）进士（清光绪《丹棱县志》卷六），徽宗大观中为宗子博士。经宰相张商英推荐，授提举京畿常平。商英罢相，庚亦被贬，谪居惠州。后遇赦北归，复官承议郎，提举上清太平宫。后于返蜀道中病逝。